Motu proprio et ex certa scientia cum ad nostrum pervenerit auditum quod nos dudum Prioratum de Nugiis Ordinis Cluniacensis, Diœcesis Bisuntinensis atque parochialem ipsius ecclesiam univimus, annexavimus et incorporavimus perpetuò ecclesiæ hospitalis pauperum de Nausereto ejusdem Diœcesis dum scilicet præoccupati quorumdam importunitate, ad hæc minus redderemur attenti: meminimus enim nunquam voluisse nec in posterum nos velle quodcumque membrum, locum, domum vel Prioratum dicti Cluniacensis Ordinis cuicumque seu quibuscumque externis hujusmodi Ordinis annectere quomodolibet vel unire absque Abbatis et conventus Monasterii Cluniacensis Matisconensis Diœcesis scientia pariter et consensu. Hinc est quod nos dictam unionem de prædictis Prioratu et Parochiali ecclesia de Nugiis ecclesiæ dicti hospitalis per nos, ut asseritur, factam absque scientia vel consensu Abbatis vel conventus prædictorum cujuscumque formæ verborum aut tenoris existat, quem quidem tenorem hic habemus pro expresso, dissolvimus eamdem umionem atque litteras si quæ emanaverint super ea, vel in futurum emanare contingeret, processusque inde habiti vel habendi ac quæcumque inde secuta fuerint eodem motu proprio et ex certa scientia cassamus et annullamus, pariterque decernimus nullius existere firmitatis. Fiat ut petitur, VI. Datum Laudæ XV. Kalendas Januarii anno IV.